1. प्रारंभिक काल (1875–1920) : हिन्दी कथा साहित्य का आरंभ भारतेन्दु युग से माना जाता है। इस युग में लिखी गई कोई भी लघुकथ्यात्मक साहित्यिक रचना निश्चित तौर से हिन्दी लघुकथा ही होगी। हिन्दी लघुकथा पारम्परिक किस्सा–गोइयों का ही एक परिवर्तित रूप है। मौलिक रूप से चली आ रही आपसी हास–परिहास और चमत्कारिक घटनाओं की सशक्त भारतीय परम्परा का लेखन है। जन जीवन में हास परिहास से जुड़ी हुई मौलिक कथा की इस परम्परा में लघुकथा का मूल आधार तैयार हुआ। हास परिहास और चुटकलों की यही मौलिक परम्परा भारतेन्दु युग में लेखन की एक विधा के रूप में प्रकट हुई। भारतेन्दु हरिश्चन्द्र की सन् 1875 में हरिप्रकाश यंत्रालय–बनारस से प्रकाशित पुस्तक ’परिहासिनी’ में लगभग दो दर्जन लघुकथ्य शैली वाली रचनाएं प्रकाशित हैं। हालांकि भारतेन्दु ने इन्हें हँसी, दिल्लगी, चित्त विनोद वाली रचनाएं माना है लेकिन फिर भी इन में से कुछ रचनाएं जैसे ज्ञानचर्चा, दुआ माँगना, पंच का प्रपंच, भाषा शैली एवं आकारगत ढंग से हिन्दी लघुकथा के दायरे में आती है। वैसे भी हास्य एवं व्यंग्य पुट आधुनिक लघुकथा का बीज रूप रहा है। भारतेन्दु युगीन पत्र पत्रिकाओं में इस प्रकार की हंसी मजाक चुटकले नुमा छोटी–छोटी कहानियाँ पर्याप्त मात्रा में देखने को मिलती है। हिन्दी में भारतेन्दु जी के बाद तपस्वीराम (बिहार) ने 1885 के आसपास काफी लघुकथात्मक रचनाएं लिखी जो उनकी पुस्तक ’कथामाला’ में संगृहीत हैं। ये भारतेन्दु की व्यंग्यपरक शैली से हटकर ’नीतिपरक’ लघुकथ्य रचना एँ हैं।